Diari Oficial de la Generalitat Valenciana


Sumari del DOGV 6915, del 03-12-2012 (2012/11170)

DECRET 175/2012, de 30 de novembre, del Consell, pel qual es crea la Comissió Interdepartamental d'Acció Exterior i Relacions amb la Unió Europea.
--------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2012/11/30/175**

### Versions

 17/09/2013 - Actualitat  Text inicial: 04/12/2012 - 16/09/2013 

### Dades del document

Número de DOGV
:   6915

Data del DOGV
:   03-12-2012

Secció del DOGV
:   I. DISPOSICIONS GENERALS

Número del document
:   2012/11855


Data del document
:   30-11-2012

Organisme emissor
:   Conselleria de Presidència

Tipus de document
:   Decret

Anàlisi jurídica

 Descriptors 

:   * Conselleria de Presidència
    * Comissió Interdepartamental d'Acció Exterior i Relacions Amb la Unió Europea
    * legislació
    * reglament intern
    * política exterior

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisió 17.09.2013**

**DECRET 175/2012, de 30 de novembre, del Consell, pel qual es crea la Comissió Interdepartamental d'Acció Exterior i Relacions amb la Unió Europea.**

**[(DOCV núm. 6915 de 03.12.2012)](http://www.docv.gva.es/datos/2012/12/03/pdf/2012_11144.pdf) Ref. 011048/2012**

PREÀMBUL

El Decret 3/2000, d'11 de gener, del Consell, va crear la Comissió Interdepartamental de Relacions Externes, a fi de coordinar i programar les diferents accions institucionals i activitats de la Generalitat en l'exterior, adaptant la seua composició als successius canvis organitzatius del Consell, per mitjà dels decrets 153/2007, de 21 de setembre, i 221/2009, de 4 de desembre, del Consell.

En els anys transcorreguts des de la seua creació, l'acció de la Generalitat en matèria d'acció exterior, i especialment en relació amb el procés d'integració de la Unió Europea, s'ha vist reforçada des d'un punt de vista jurídic i s'ha anat consolidant i expandint de forma considerable en la pràctica.

La reforma de l'Estatut d'Autonomia de la Comunitat Valenciana, abordada per la Llei Orgànica 1/2006, de 10 d'abril, ha dotat la Generalitat del marc jurídic i institucional idoni per al desenrotllament de les seues competències en matèria d'acció exterior i, en particular, en les relacions amb la Unió Europea, impulsant i contribuint a refermar l'acció del Consell en estos àmbits.

D'altra banda, diversos acords adoptats durant l'última dècada, en el si de la Conferència per a Assumptes relacionats amb la Unió Europea, han institucionalitzat i reforçat la presència i els mecanismes de participació de les comunitats autónomes en les institucions de la Unió Europea. Destaca l'Acord de 9 de desembre de 2004, que garantix la presència directa de les comunitats autónomes en algunes formacions del Consell de la Unió Europea, atorgant-los d'esta manera un important paper en el procés d'adopció de decisions a Europa.

En este context, la dimensió exterior, i, en particular, europea, de les actuacions de la Generalitat cobra cada vegada major rellevància, i la diversitat d'àmbits en què esta es desenrotlla fa que siga necessària l'adopció de mecanismes de coordinació estables que asseguren la coherència de les actuacions dels distints órgans implicats.

Prenent com a referent la fins ara vigent Comissió Interdepartamental de Relacions Externes, i adaptant la seua denominació, composició i funcions a les noves característiques que revist l'acció exterior i en l'àmbit europeu de la Generalitat, s'ha considerat oportú dotar el Consell d'un nou órgan de coordinació per a l'exercici d'estes accions en un marc eficaç.

De conformitat amb el que establix el Decret 110/2011, de 2 de setembre, del Consell, pel qual es va aprovar el Reglament Orgànic i Funcional de la Presidència i la Conselleria de Presidència, correspon a la Conselleria de Presidència, a través de la direcció general de Relacions amb la Unió Europea, dirigir i coordinar les relacions del Consell amb la Unió Europea i organitzacions interregionals i internacionals, així com l'acció exterior.

L'article 25 de la Llei 5/1983, de 30 de desembre, del Consell, preveu la possibilitat de crear comissions interdepartamentals, a fi d'estudiar, coordinar i programar sobre matèries sectorials comuns a alguns departaments.

En virtut d'alló que s'ha exposat, a proposta del conseller de Presidència i amb la deliberació prèvia del Consell, en la reunió del dia 30 de novembre de 2012,

DECRETE

**Article 1. Objecte**

El present decret té com a objecte la creació i regulació de la composició i funcions de la Comissió Interdepartamental d'Acció Exterior i Relacions amb la Unió Europea.

**Article 2. Creació i adscripció de la comissió**

1. Es crea la Comissió Interdepartamental d'Acció Exterior i Relacions amb la Unió Europea, amb les funcions, composició i règim de funcionament que es regulen en el present decret.

2. La Comissió Interdepartamental d'Acció Exterior i Relacions amb la Unió Europea s'adscriu a la conselleria competent en matèria de relacions amb la Unió Europea, a través de la direcció general que, en la dita conselleria, tinga atribuïdes eixes competències.

**Article 3. Funcions**

1. Són funcions de la comissió:

a) Consensuar criteris respecte a l'acció exterior i europea de la Generalitat i els organismes, entitats o empreses públiques que en depenen.

b) Coordinar les actuacions que, en matèria d'acció exterior i europea, realitzen els distints órgans de la Generalitat, així com els organismes, entitats o empreses públiques que en depenen. A estos efectes, la conselleria competent en matèria d'acció exterior i relacions amb la Unió Europea podrà demanar informació dels órgans o entitats corresponents.

c) Coordinar la posició de la Comunitat Valenciana en les organitzacions de cooperació interregional i en els processos d'adopció de decisions per a la conformació de la voluntat del Regne d'Espanya en les institucions de la Unió Europea.

d) Impulsar i coordinar el desenrotllament i la transposició de les normes adoptades per les institucions de la Unió Europea, quan la competència corresponga a la Generalitat i el seu contingut tinga caràcter horitzontal o multisectorial.

e) Proposar accions i instruments de col·laboració i cooperació en matèria d'acció exterior amb altres països, regions, entitats locals o institucions.

f) Proposar i coordinar les actuacions en defensa i promoció dels interessos multisectorials de la Comunitat Valenciana a l'exterior.

g) Proposar programes i plans de coordinació de les accions institucionals a desenrotllar per la Generalitat en matèria d'acció exterior i en l'àmbit de la Unió Europea.

h) Dur a terme l'estudi, la preparació, el seguiment i l'informe de tots aquells assumptes que en esta matèria es consideren oportuns.

2. Estes funcions s'exerciran sense perjuí de les atribucions que corresponen a la conselleria que tinga assignades les competències en matèria de promoció del desenrotllament regional en el marc de polítiques regionals de la Unió Europea, fons europeus, així com la seua verificació i control, i autorització i control de la participació de la Generalitat en projectes europeus.

**Article 4. Composició.** ****[1]****

1. La comissió estarà integrada pels membres següents:

a) Presidència: la persona titular de la conselleria competent en matèria de coordinació i impuls de l’acció política del Consell.

b) Vicepresidència: la persona titular de la secretaria autonómica amb competències en matèria d’acció exterior i relacions amb la Unió Europea.

c) Vocals: les persones titulars de les secretaries autonómiques de totes les conselleries i la persona titular de la direcció general competent en matèria d’acció exterior i relacions amb la Unió Europea. Els vocals titulars podran delegar la seua assistència en un altre alt càrrec de la seua conselleria, en aquells casos en què no puguen assistir a les reunions de la Comissió Interdepartamental.

2. Podrà convocar-se a les reunions de la Comissió, amb veu peró sense vot, qualsevol alt càrrec o personal especialitzat de l’Administració de la Generalitat, o dels seus organismes, entitats o empreses dependents.

3. La secretaria de la Comissió recaurà en una persona tècnica de la direcció general competent en matèria d’acció exterior i relacions amb la Unió Europea, designada per la persona titular d’esta, que actuarà amb veu peró sense vot.

**Article 5. Funcionament de la comissió**

El funcionament de la comissió que es crea per mitjà d'este decret es regularà pel que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

DISPOSICIÓ ADDICIONAL

**Única. Absència d'incidència en el gasto pressupostari de la Generalitat**

La implementació i el posterior desplegament d'este decret no podrà tindre cap incidència en la dotació de tots i cada un dels capítols de gasto assignats a la conselleria a la que s'adscriu la Comissió Interdepartamental d'Acció Exterior i Relacions amb la Unió Europea i, en tot cas, haurà de ser atés amb els seus mitjans personals i materials.

DISPOSICIÓ DEROGATÒRIA

**Única. Derogació normativa**

1. Queda derogat el Decret 3/2000, d'11 de gener, del Consell, pel qual es va crear la Comissió Interdepartamental de Relacions Externes.

2. Així mateix, queden derogades totes les disposicions que del mateix rang o d'un rang inferior s'oposen al que disposa este decret.

DISPOSICIONS FINALS

**Primera. Desplegament i execució del decret**

Es faculta la persona titular de la conselleria competent en matèria d'acció exterior i relacions amb la Unió Europea per a adoptar totes les disposicions que siguen necessàries per al desplegament i l'execució d'este decret.

**Segona. Entrada en vigor**

Este decret entrarà en vigor l'endemà de la publicació en el Diari Oficial de la Comunitat Valenciana.

València, 30 de novembre de 2012

El president de la Generalitat,

ALBERTO FABRA PRAT

El conseller de Presidència,

JOSÉ CISCAR BOLUFER

---

****[1]****Article 4 redactat segons el **[Decret 120/2013, de 13 de setembre, del Consell](http://www.docv.gva.es/index.php?id=26&sig=008563/2013&tl=%5b2013/8911%5d&url_lista=&TEXTO_LIBRE=%5B2013/8911%5D&CHK_TEXTO_LIBRE=1&tipo_search=legislacion&num_tipo=6)**, pel qual es modifica la composició de la Comissió Interdepartamental d'Acció Exterior i Relacions amb la Unió Europea (DOCV núm. 7111 de 16.09.2013) Ref. Base de dades 008563/2013.


Còpia Permalink ELI